b'\n_START_ARTICLE_\nKansallinen audiovisuaalinen arkisto\n_START_PARAGRAPH_\nKansallinen audiovisuaalinen arkisto (KAVA 2008\xe2\x80\x932013, entinen Suomen elokuva-arkisto SEA 1957\xe2\x80\x932007) oli opetusministeri\xc3\xb6n alainen Suomen valtion laitos, joka yhdistettiin vuonna 2014 Mediakasvatus- ja kuvaohjelmakeskuksen kanssa\xc2\xa0Kansalliseksi audiovisuaaliseksi instituutiksi. Viraston teht\xc3\xa4v\xc3\xa4n\xc3\xa4 oli hankkia, entist\xc3\xa4\xc3\xa4 ja s\xc3\xa4ilytt\xc3\xa4\xc3\xa4 elokuvia, radio- ja televisio-ohjelmia sek\xc3\xa4 niihin liittyv\xc3\xa4\xc3\xa4 aineistoa. Arkisto my\xc3\xb6s harjoitti ja tuki elokuvan tutkimusta ja edisti elokuvataiteen tuntemusta sek\xc3\xa4 esitti elokuvataiteellisesti, historiallisesti tai muutoin merkitt\xc3\xa4vi\xc3\xa4 elokuvia. Sen toiminta jakautui kokoelma- ja arkistoty\xc3\xb6h\xc3\xb6n, elokuvakulttuurin edist\xc3\xa4miseen ja arkistopalveluun._NEWLINE_Vuonna 2008 toiminta laajeni kattamaan my\xc3\xb6s radio- ja TV-ohjelmien arkistoinnin. Samassa yhteydess\xc3\xa4 laitoksen nimi vaihdettiin Suomen elokuva-arkistosta Kansalliseksi audiovisuaaliseksi arkistoksi._NEWLINE_Elokuva-arkiston perustamisen ansiota oli, ett\xc3\xa4 suomalaisen elokuvatuotannon historian nelj\xc3\xa4nkymmenen ensimm\xc3\xa4isen vuoden n\xc3\xa4ytelm\xc3\xa4elokuvista on s\xc3\xa4ilynyt 95 prosenttia. Yleisesti suomalaisesta elokuvatuotannosta on s\xc3\xa4ilynyt yli 90 prosenttia, mik\xc3\xa4 on kansainv\xc3\xa4lisesti verrattuna hyvin.\n_START_SECTION_\nHistoria\n_START_PARAGRAPH_\nSuomen elokuva-arkiston perustamista kaavailtiin jo 1920-luvun alusta l\xc3\xa4htien, mutta valtiovallan taholta asia ei l\xc3\xa4htenyt liikkeelle. 1930-luvun rakennussuunnitelmissa elokuva-arkistoa kaavailtiin yhteisiin tiloihin Valtion Filmitarkastamon kanssa. Suunnitelmat eiv\xc3\xa4t kuitenkaan toteutuneet. Filmikamari ryhtyi toimiin 1953 perustamalla elokuva-arkistotoimintaa varten rahaston, josta tuli pes\xc3\xa4muna, kun J\xc3\xb6rn Donner yst\xc3\xa4vineen perusti vuonna 1957 arkiston juuri kun suomalainen elokuva oli ajautumassa kriisiin. _NEWLINE_Suomen elokuva-arkisto r.y. \xe2\x80\x93 Finlands Filmarkiv r.f. -nimisen yhdistyksen perustava kokous pidettiin Helsingiss\xc3\xa4 Hotelli Tornissa 24. huhtikuuta 1957. Kokouksen puheenjohtajaksi valittiin Donner, ja sihteerin\xc3\xa4 sai toimia Ywe Jalander. Heid\xc3\xa4n ja Aito M\xc3\xa4kisen lis\xc3\xa4ksi kokouksessa olivat l\xc3\xa4sn\xc3\xa4 toimitusjohtaja Olavi Aittola, Jerker A. Eriksson, Valma Hakkarainen, maisteri Raimo Hallama, toimitusjohtaja Mauno M\xc3\xa4kel\xc3\xa4, Yrj\xc3\xb6 Rannikko ja ohjaaja Jack Witikka, joka yksimielisesti valittiin arkiston v\xc3\xa4liaikaiseksi puheenjohtajaksi. Hallituksen j\xc3\xa4seniksi tulivat valituiksi kaikki perustavan kokouksen osanottajat sek\xc3\xa4 heid\xc3\xa4n lis\xc3\xa4kseen kirjailija Matti Kurjensaari, ohjaaja Edvin Laine, johtaja Erik L\xc3\xb6nnberg ja hallitusneuvos Arvo Salminen. _NEWLINE_Elokuva-arkistojen kansainv\xc3\xa4liseen liittoon (FIAF) SEA liittyi 1958. SEA valtiollistettiin vuonna 1979._NEWLINE_1984 arkisto sai Helsinkiin oman teatterin, Orionin. Esityksi\xc3\xa4 on j\xc3\xa4rjestetty my\xc3\xb6s muilla paikkakunnilla. 2006 elokuva-arkisto aloitti dvd-julkaisutoiminnan yhteisty\xc3\xb6ss\xc3\xa4 Finnkinon kanssa julkaisemalla Teuvo Tulion kootut teokset 12 levyll\xc3\xa4. Samana vuonna verkossa avattiin suomalainen elokuvan tietokanta Elonet, jossa arkiston panos oli keskeinen. Suomi-Filmin elokuvien levitysoikeudet siirtyiv\xc3\xa4t KAVAlle marraskuussa 2011._NEWLINE_KAVA perustettiin, kun vuoden 2008 alusta k\xc3\xa4ynnistyi laajeneminen elokuvan lis\xc3\xa4ksi radio- ja televisioarkistoksi. 1. tammikuuta 2014 KAVA yhdistettiin Mediakasvastus- ja kuvaohjelmakeskuksen kanssa Kansalliseksi audiovisuaaliseksi instituutiksi (KAVI).\n_START_SECTION_\nTilat\n_START_PARAGRAPH_\nAudiovisuaalisen arkiston toimitilat \xe2\x80\x93 toimisto, kirjasto, arkistopalvelut, restaurointiyksikk\xc3\xb6, koeteatteri ja aulagalleria \xe2\x80\x93 sijaitsivat Helsingin S\xc3\xb6rn\xc3\xa4isiss\xc3\xa4. Arkiston elokuvateatteri Kino Regina toimii Helsingin keskustakirjasto Oodissa. Reginan s\xc3\xa4\xc3\xa4nn\xc3\xb6llisen esitystoiminnan ohella arkistolla oli esityssarjoja H\xc3\xa4meenlinnassa, Joensuussa, Jyv\xc3\xa4skyl\xc3\xa4ss\xc3\xa4, Kuopiossa, Lahdessa, Oulussa, Rovaniemell\xc3\xa4, Tampereella ja Turussa. Varastotiloja oli muualla Suomessa.'